III วิ่งต่อ 3% สวนภาวะตลาดฯผันผวน จับตาประกาศผลงาน Q2/62 วันนี้ โชว์กำไรโต 65% แตะ 51 ลบ.
III วิ่งต่อ 3% สวนภาวะตลาดฯผันผวน จับตาประกาศผลงาน Q2/62 วันนี้ โชว์กำไรโต 65% แตะ 51 ลบ. 
III วิ่งต่อ 3% สวนภาวะตลาดฯผันผวน จับตาประกาศผลงาน Q2/62 วันนี้ โชว์กำไรโต 65% แตะ 51 ลบ.
6 ส.ค. 2562

สืบเนื่องจากกรณีราคาหุ้น บริษัท ทริพเพิล ไอ โลจิสติกส์ จำกัด (มหาชน) หรือ III ปิดตลาดภาคเช้า อยู่ที่ระดับ 6.80 บาท บวก 0.20 บาท หรือ 3.03% สูงสุดที่ระดับ 6.85 บาท ต่ำสุดที่ระดับ 6.45 บาท มูลค่าการซื้อขาย 33.40 ล้านบาท
ทั้งนี้ ปัจจัยที่ว่าส่งผลให้ราคาหุ้นปรับตัวขึ้นแรงสวนภาวะตลาดหุ้นผันผวนในวันนี้ เนื่องจากมีการคาดการณ์ว่า III จะประกาศผลการดำเนินงานช่วงไตรมาส 2/62 ในวันนี้ (6 ส.ค.62) และมีแนวโน้มปรับตัวขึ้นแรงอย่างมีนัยสำคัญ
ด้านนักวิเคราะห์ บล.ทรินิตี้ ระบุในบทวิเคราะห์ คาดการณ์ว่า III จะมีรายได้และกำไรในช่วงไตรมาส 2/62 เติบโตโดดเด่นต่อจากในช่วงไตรมาส 1 ที่ผ่านมา ซึ่งมาจากการรับรู้ส่วนแบ่งกำไรจากบริษัท DG Packaging ที่บริษัทได้เข้าไปลงทุนในช่วงไตรมาส 3/61 ที่ผ่านมา อีกทั้งยังรับรู้ส่วนแบ่งกำไรจากการลงทุนในบริษัท Around Logistics เต็มไตรมาสเป็นครั้งแรก
นอกจากนี้มองว่าภาพรวมอุตสาหกรรมได้ผ่านช่วงต่ำสุดไปแล้วในช่วงไตรมาส 1/62 ทำให้เชื่อว่ายอดส่งสินค้าจะเพิ่มขึ้นอย่างต่อเนื่องตั้งแต่ช่วงตั้งแต่ไตรมาส 2 เป็นต้นไป
โดยคาดว่าบริษัทจะมีรายได้เพิ่มขึ้นเป็น 787 ล้านบาท เติบโต 12.4% จากช่วงเดียวกันของปีก่อน และเติบโต 15% จากไตรมาสก่อน และมีส่วนแบ่งกำไรจากบริษัทร่วมเพิ่มขึ้นอย่างมีนัยยะสำคัญเป็น 23 ล้านบาท เพิ่มขึ้น 262% จากช่วงเดียวกันของปีก่อน และเพิ่มขึ้น 44.1% จากไตรมาสก่อน ทำให้บริษัทมีกำไรปกติที่ระดับ 51 ล้านบาท เติบโต 64.7% เทียบกับช่วงเดียวกันของปีก่อน และเติบโต 20.1% จากไตรมาสก่อน สูงสุดเป็นประวัติการณ์
ส่วนกรณีการร่วมทุนระหว่าง III กับบริษัท Teleport Everywhere ประเมินว่าจะเป็นทางออกที่ดีให้กับบริษัทต่อประเด็นความกังวลของธุรกิจ GSA ที่สร้างความกังวลให้กับนักลงทุนมาโดยตลอด ถึงแม้ว่าจะมองว่าบริษัทอาจจะมีสัดส่วนรายได้จาก Thai AirAsia ลดลง เนื่องจากการเข้ามาของบริษัท JV แต่บริษัทอาจจะมีโอกาสในการขยายตลาดไปยังสายการบิน AirAsia ในภูมิภาคอื่นๆเพิ่มเติมได้เช่นกัน ดังนั้นจึงต้องติดตามผลกระทบที่ชัดเจนในช่วงต้นปี 2563 อีกครั้ง ภายหลังสัญญา GSA ระหว่าง III กับ Thai AirAsia ที่กำลังจะหมดลง
ขณะเดียวกัน ได้กำหนดคำแนะนำ “ซื้อ” ให้ราคาเป้าหมาย 8.10 บาท ซึ่งเมื่อเทียบกับราคาปิดภาคเช้าวันนี้ คิดเป็นส่วนต่างราคา (upside) ที่ระดับ 19.11%